Gæsterne i Café 1000Fryd i centrum af Aalborg frygtede tilsyneladende ballade efter torsdag aftens fodboldkamp mellem AaB og AGF.

Det oplyser P4 Nordjylland. Da politiet ved 21-tiden lagde vejen forbi stedet, bemærkede betjentene flere maskerede folk i caféens vinduer. Politiet besluttede at aflægge caféen et besøg og fandt en større mængde slagvåben og peberspray. - Noget kunne tyde på, at de var forberedt på ballade. Det var voldsomt mange våben, siger vagtchef Frank Liltorp fra Nordjyllands Politi. To personer er sigtet for at bryde våbenloven: En pige, der havde peberspray på sig, samt en mand, der havde indsyet et jernslagvåben i sin jakke. Der har tidligere været en del ballade mellem AaB-fans og gæster på Café 1000Fryd, som har ry for at være samlingssted for venstreorienterede unge. Politiet har beslaglagt omkring 20 slagvåben samt en større mængde peberspray.